ΚΑΝΟΝΙΣΜΟΣ (ΕΚ) αριθ. 2317/1999 ΤΗΣ ΕΠΙΤΡΟΠΗΣ

της 29ης Οκτωβρίου 1999

περί τροποποιήσεως ενός στοιχείου των προδιαγραφών της ονομασίας "Idiazábal" που εμφαίνεται στο παράρτημα του κανονισμού (ΕΚ) αριθ. 1107/96 σχετικά με την καταχώρηση των γεωγραφικών ενδείξεων και των ονομασιών προέλευσης σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2081/92

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2081/92 του Συμβουλίου, της 14ης Ιουλίου 1992, σχετικά με την προστασία των γεωργικών ενδείξεων και των ονομασιών προέλευσης των γεωργικών προϊόντων και των τροφίμων(1), όπως τροποποιήθηκε τελευταία από τον κανονισμό (ΕΚ) αριθ. 1068/97 της Επιτροπής(2), και ιδίως το άρθρο 9,

Εκτιμώντας τα ακόλουθα:

(1) σύμφωνα με το άρθρο 9 του κανονισμού (ΕΟΚ) αριθ. 2081/92, η ισπανική κυβέρνηση ζήτησε να τροποποιηθεί ένα στοιχείο των προδιαγραφών της ονομασίας "Idiazábal", η οποία καταχωρήθηκε ως προστατευόμενη ονομασία προελεύσεως με τον κανονισμό (ΕΚ) αριθ. 1107/96 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1070/1999 της Επιτροπής(4)· η τροποποίηση αυτή αποσκοπεί στον καθορισμό του pH του τυριού που αφορά η εν λόγω ονομασία σε κλίμακα τιμών μεταξύ 4,9 και 5,5, αντί των υφισταμένων ορίων 5,1 και 5,8·

(2) αφού εξετάσθηκε η εν λόγω αίτηση τροποποίησης, θεωρήθηκε ότι πρόκειται για ήσσονος σημασίας αλλαγή· ο προβληματισμός αυτός αφείλεται στη διαπίστωση πολλών αποτελεσμάτων ανάλυσης του pH του τυριού· οι αναλύσεις αυτές κατέδειξαν ότι τα καθορισθέντα κατά την καταχώρηση της ονομασίας όρια δεν αντιστοιχούν επακριβώς προς την πραγματικότητα· θα πρέπει κατά συνέπεια να διορθωθούν οι οριακές τιμές ώστε αυτές να ανταποκρίνονται στην πραγματικότητα· καταδείχθηκε ότι η προσαρμογή αυτή δεν έχει επιπτώσεις στην αιτιολόγηση του δεσμού μεταξύ του επίμαχου προϊόντος και της οριοθετημένης περιοχής, και ιδίως στις συνθήκες ωρίμανσης εξάλλου, η τροποποίηση δεν επηρεάζει τα δικαιώματα τρίτων παραγωγών·

(3) σύμφωνα με τη διαδικασία που προβλέπεται στο άρθρο 9 του κανονισμού (ΕΟΚ) αριθ. 2081/92, με την απόφαση της 9ης Σεπτεμβρίου 1999 η Επιτροπή έκρινε, επειδή πρόκειται για ήσσονος σημασίας τροποποίηση, ότι δεν υποχρεούται να εφαρμόσει τη διαδικασία του άρθρου 6·

(4) θεωρείται επίσης ότι πρόκειται για τροποποίηση ανταποκρινόμενη στον κανονισμό (ΕΟΚ) αριθ. 2081/92· κατά συνέπεια, πρέπει να καταχωρηθεί και δημοσιευθεί η τροποποίηση των ορίων του pH της ονομασίας "Idiazábal",

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η τροποποίηση των ορίων του pH σε τιμές μεταξύ 4,9 και 5,5, του τυριού που αφορά η προστατευόμενη ονομασία προέλευσης "Idiazábal", καταχωρείται και δημοσιεύεται σύμφωνα με το άρθρο 6 παράγραφος 4 του κανονισμού (ΕΟΚ) αριθ. 2081/92.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Οκτωβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 208 της 24.7.1992, σ. 1.

(2) ΕΕ L 156 της 13.6.1997, σ. 10.

(3) ΕΕ L 148 της 21.6.1996, σ. 1.

(4) ΕΕ L 130 της 26.5.1999, σ. 18.